b'\n_START_ARTICLE_\nKalvarijos gimnazija\n_START_SECTION_\nIstorija\n_START_PARAGRAPH_\n1705 m. prie naujai pastatytos Kalvarijos ba\xc5\xbeny\xc4\x8dios \xc4\xafkurta parapin\xc4\x97 mokykla. 1777 m. joje mok\xc4\x97si 28 miestie\xc4\x8di\xc5\xb3 ir valstie\xc4\x8di\xc5\xb3 vaikai, 1790 m. \xe2\x80\x93 30 mokini\xc5\xb3. Mokytoju dirbo Leonas Prokopavi\xc4\x8dius. 1819 m. Kalvarijos parapin\xc4\x97je mokykloje mok\xc4\x97si 47 mokiniai. Mokoma buvo lenk\xc5\xb3 kalba. Mieste veik\xc4\x97 ir evangelik\xc5\xb3-reformat\xc5\xb3 mokykla, kurioje mok\xc4\x97si \xc4\x8dia gyvenusi\xc5\xb3 vokie\xc4\x8di\xc5\xb3 vaikai. Kalvarijoje gyveno daug \xc5\xbeyd\xc5\xb3, veik\xc4\x97 ir \xc5\xbeyd\xc5\xb3 prad\xc5\xbeios mokykla. 1841 m. \xc4\xafkurta dar ir amat\xc5\xb3 mokykla. Po 1863 m. sukilimo numal\xc5\xa1inimo 1864 m. parapin\xc4\x97 mokykla u\xc5\xbedaryta, jos vietoje atsirado rusi\xc5\xa1ka liaudies mokykla, kuri po kiek laiko tapo dviklase. Lietuvi\xc5\xa1kai buvo galima mokytis tik slaptose daraktori\xc5\xb3 mokylose, kuri\xc5\xb3 Kalvarijos kra\xc5\xa1te b\xc5\xabta nema\xc5\xbeai._NEWLINE_1908 m. Kalvarijoje \xc4\xafsik\xc5\xabr\xc4\x97 lietuvi\xc5\xa1ka \xe2\x80\x9e\xc5\xbdiburio\xe2\x80\x9c draugijos prad\xc5\xbeios mokykla, kuri veik\xc4\x97 iki 1914 m. Pirmuoju jos mokytoju buvo J. Ju\xc5\xa1kevi\xc4\x8dius, v\xc4\x97liau V. \xc5\xbdi\xc4\x8dkauskas. Mokydavosi iki 80-90 mokini\xc5\xb3. Kilus Pirmajam pasauliniam karui mokykla u\xc5\xbedaryta. Nuo 1916 m. Kalvarijoje veik\xc4\x97 pusiau voki\xc5\xa1ka mokykla, kuri 1918 m. pertvarkyta \xc4\xaf lietuvi\xc5\xa1k\xc4\x85. 1919 m. Kalvarijoje \xc4\xafsteigta 4 klasi\xc5\xb3 progimnazija, kuri iki 1936 m. vadinta vidurine mokykla. Joje mokydavosi 150- 190 mokini\xc5\xb3. Veik\xc4\x97 ir prad\xc5\xbeios mokykla, kurioje mokydavosi iki 500 mokini\xc5\xb3. \xc5\xa0ios mokyklos ved\xc4\x97jais yra buv\xc4\x99 Matas Bal\xc4\x8di\xc5\xabnas, Vincas Burba, Juozas Sul\xc5\xbeickas, Antanas Juode\xc5\xa1ka. Kalvarijoje dar veik\xc4\x97 ir \xc5\xbeyd\xc5\xb3, vokie\xc4\x8di\xc5\xb3 ir lenk\xc5\xb3 prad\xc5\xbeios mokyklos bei \xc5\xbeyd\xc5\xb3 progimnazija._NEWLINE_1944 m. progimnazija pertvarkyta \xc4\xaf 8 klasi\xc5\xb3 gimnazij\xc4\x85, kuri pirm\xc4\x85j\xc4\x85 abiturient\xc5\xb3 laid\xc4\x85 i\xc5\xa1leido 1946 m. 1949 m. rugs\xc4\x97jo 1 d. gimnazija, sujungus j\xc4\x85 su prad\xc5\xbeios mokykla, pertvarkyta \xc4\xaf Kalvarijos vidurin\xc4\x99 mokykl\xc4\x85. 1968 m. ji buvo pavadinta revoliucionieriaus Broniaus Leono-Pu\xc5\xa1inio vardu. 1989 m. v\xc4\x97l pavadinta Kalvarijos vidurin\xc4\x97 mokykla. 1963 m. mokytojos Marijos Makarskait\xc4\x97s r\xc5\xabpes\xc4\x8diu buvo \xc4\xafkurtas mokykloje muziejus, kuris 1990-1993 m. i\xc5\xa1pl\xc4\x97stas ir tapo Kalvarijos kra\xc5\xa1to etnografijos muziejumi. Nuo 1985 m. muziejui vadovauja mokytojas Alvydas Totoris._NEWLINE_1946-2006 m. Kalvarijos vidurin\xc4\x97 mokykla i\xc5\xa1leido 61 abiturient\xc5\xb3 laid\xc4\x85 (3851 abiturientas). Daugiausia mokini\xc5\xb3 yra buv\xc4\x99 1974-1975 m. - 1514, ma\xc5\xbeiausia - 1991-1992 m., tik 860._NEWLINE_Iki 1954 m. Kalvarijos vidurin\xc4\x97 mokykla buvo \xc4\xafsik\xc5\xabrusi keliuose pastatuose Vytauto gatv\xc4\x97je. 1954-1963 m. ji veik\xc4\x97 naujai pastatytame pastate Vytauto g. 9, bet spar\xc4\x8diai did\xc4\x97jant mokini\xc5\xb3 skai\xc4\x8diui, nuo 1963 m. persik\xc4\x97l\xc4\x97 v\xc4\x97l \xc4\xaf naujas patalpas J. Basanavi\xc4\x8diaus g. 16, bet ir \xc4\x8dia \xc4\x97mus tr\xc5\xabkti vietos, 1981 m. \xc5\xa1alia pastatytas priestatas._NEWLINE_2006 m. rugs\xc4\x97jo 25 - spalio 3 d. vykdant 2006 m. rugs\xc4\x97jo 18 d. Marijampol\xc4\x97s apskrities vir\xc5\xa1ininko \xc4\xafsakym\xc4\x85 Nr. V-319 \xe2\x80\x9eD\xc4\x97l Kalvarijos vidurin\xc4\x97s mokyklos vidurinio ugdymo programos vertinimo\xe2\x80\x9c atliktas mokykloje vykdomos vidurinio ugdymo programos vertinimas. Remiantis akreditavimo komisijos i\xc5\xa1vadomis Lietuvos respublikos \xc5\xa1vietimo ir mokslo ministr\xc4\x97 2007 m. sausio 4 d. akreditavo Kalvarijos vidurin\xc4\x97je mokykloje vykdom\xc4\x85 vidurinio ugdymo program\xc4\x85. Kalvarijos savivaldyb\xc4\x97s taryba 2007 m. sausio 25 d. nusprend\xc4\x97 pertvarkyti Kalvarijos vidurin\xc4\x99 mokykl\xc4\x85 \xc4\xaf Kalvarijos gimnazij\xc4\x85, vykdan\xc4\x8di\xc4\x85 akredituotas vidurinio ugdymo, pagrindinio ir pradinio ugdymo programas. 2007 m. gegu\xc5\xbe\xc4\x97s 8 d. Kalvarijos vidurinei mokyklai suteiktas gimnazijos statusas.'